Diari Oficial de la Generalitat Valenciana


Sumari del DOGV 5776, del 03-06-2008 (2008/5946)

Assumpte civil 000244/2007. Notificació de la sentència a Adrian Randle.
------------------------------------------------------------------------

### Dades del document

Número de DOGV
:   5776

Data del DOGV
:   03-06-2008

Secció del DOGV
:   IV. ADMINISTRACIÓ DE JUSTÍCIA

Número del document
:   2008/5946


Data del document
:   21-04-2008

Organisme emissor
:   Jutjat de Primera Instància Número 3 de Moncada

Tipus de document
:   Edicte

Descriptors 

:   * sistema judicial

Assumpte civil 000244/2007. Notificació de la sentència a Adrian Randle. [2008/5946]  
Judici verbal (desnonament per falta de pagament) 000244/2007  
Part demandant: Elvira Crespo Catalá.  
Part demandada: Adrián Randle.  
Sobre: verbals arrendataris i precaris.  
En el judici referit s'ha dictat la resolució que, literalment, és com es diu:  
«Sentència 67/2008  
Moncada, 21 d'abril de 2008  
Natalia Blasco Martínez, jutgessa del Jutjat de Primera Instància i Instrucció número 3 de Moncada, ha vist les actuacions de judici verbal 244/2007 iniciades per la demanda presentada per la procuradora Beatriz Llorente Sánchez, en nom i representació d'Elvira Crespo Catalá, amb l'assistència lletrada de M.ª José Martínez Alfonso, contra Adrián Randle, exercint l'acció de desnonament per falta de pagament de rendes i reclamació d'una quantitat, i pertoca dictar la següent resolució.  
Antecedents de fet  
Primer. El 22 de març de 2007 la procuradora Beatriz Llorente Sánchez, en nom i representació d'Elvira Crespo Catalá, va presentar una demanda contra Andrián Randle on sol·licitava el desnonament per falta de pagament, la resolució del contracte d'arrendament de l'habitatge i la condemna a pagar les rendes degudes fins a eixe moment, així com a pagar aquelles que s'hagen produït durant la tramitació de la present causa.  
Segon. Una vegada admesa a tràmit la demanda per la interlocutòria de 21 de juny de 2007 se citen les parts per a la celebració de la vista. A l'acte de la vista que se celebra el 17 d'abril de 2008 compareix únicament la part demandant, i són declarats els demandats en rebel·lia. Després de la seua celebració queden les actuacions vistes per a sentència.  
Fonaments de dret  
Primer. S'exerceix inicialment en la demanda l'acció de resolució del contracte d'arrendament subscrit el dia 25 de gener de 2006 sobre l'habitatge siti a Alboraya, plaça de la Senyoria, 1, porta 3. En el contracte esmentat s'estipulava que els arrendataris havien de pagar una renda mensual de 750 euros, assumint a més l'obligació de pagament de despeses per serveis.  
La part actora sol·licita que, a més de la condemna del pagament de les quantitats degudes fins a este moment, que es concreten en l'acte de la vista en 13.604,56 euros en concepte de rendes i despeses, a les quals caldrà addicionar les que es reporten durant la tramitació de la causa, s'acorde el desnonament dels demandats.  
La Llei d'Enjudiciament Civil disposa en l'article 438.3.3 la possibilitat d'acumular en el judici verbal les accions de desnonament i reclamació de rendes vençudes i no pagades. Caldrà decidir, doncs, sobre les distintes accions exercides.  
Segon. Resolució contractual i pagament de les rendes impagades.  
De la prova practicada en el present procediment, documents aportats junt amb la demanda i en el mateix acte del judici, a més de la confessió proposada i admesa del demandat absent que es valorarà conforme a l'article 304 de la Llei d'Enjudiciament Civil, resulta plenament acreditada tant l'existència del contracte d'arrendament com l'impagament al·legat pel demandant, impagament en el qual fonamenta les pretensions exercides.  
En virtut d'eixe incompliment que s'ha considerat plenament provat, pertoca acordar, en primer lloc, la resolució del contracte d'arrendament descrit al començament d'este fonament sobre la base del que disposa l'article 27.2 de la Llei d'Arrendaments Urbans de 1994, que permet a l'arrendador instar la resolució del contracte davant de la falta de pagament de la renda, o si pertoca, de qualsevol de les quantitats el pagament de les quals haja assumit o corresponga a l'arrendatari. El Tribunal Suprem, en la sentència de 13 de novembre de 1985 ha assenyalat, en relació amb l'incompliment de l'arrendatari com a causa de resolució del contracte, que "els articles 1556 i 1124 no requereixen que l'incompliment contractual siga conseqüència d'una resistència persistent i tenaç a l'incompliment d'allò que s'ha convingut, sinó que és suficient que tal incompliment es produïsca, frustrant les legítimes expectatives de l'altra part que es veu privada d'aconseguir el fi econòmic perseguit amb el vincle negocial -sentències de 29 d'octubre de 1981; 11 d'octubre de 1982; 7 de març de 1983 i 31 de maig de 1985, cosa que està en línia amb el que disposa l'article 1256 del mateix Codi".   
Una altra de les conseqüències d'eixe incompliment haurà de ser la de la condemna a pagar les rendes reclamades, en concret la renda reportada i no deguda fins a este moment, així com aquelles despeses comunes que corresponia pagar a l'arrendatari, i que la pròpia part xifra en l'acte del judici en 13.604,56 euros; a la quantitat esmentada caldrà addicionar les quantitats que per eixos conceptes es produïsquen durant la tramitació del present procediment.  
Tercer. Demanda l'actor que es decrete el desnonament del demandat de l'habitatge arrendat, el qual l'haurà de deixar vacu, lliure, expedit i a disposició de l'arrendador.  
Tal com ha assenyalat reiteradament la jurisprudència, la finalitat del judici de desnonament és precisament eixa "el judici declaratiu especial de desnonament, establit amb l'única finalitat de reintegrar els propietaris en la possessió material de la finca arrendada (o en precari) atés que s'ha apreciat la concurrència d'alguna de les clares i concretes causes que permeten a l'arrendador desnonar judicialment l'arrendatari" (sentència de l'Audiència Provincial de Madrid de 3 de març de 1998).  
L'article 1569.2 del Codi Civil estableix que "l'arrendador podrà desnonar judicialment l'arrendatari per falta de pagament en el preu convingut".  
S'ha declarat provat en el fonament anterior la falta de pagament de la renda, i tenint en compte que no ha comparegut el demandat a l'acte del judici, pertoca estimar la pretensió de l'actor i acordar el desnonament de l'habitatge descrit en el fonament primer d'esta resolució; es durà a terme el llançament, si és necessari, el 18 de juny del2008.  
Quart. Quant a la imposició de les costes i atés que han sigut estimades les pretensions del demandant, pertoca, d'acord amb l'article 394.1 de la Llei d'enjudiciament Civil, condemnar en costes el demandat.  
Dispositiva  
Amb l'estimació íntegra de la demanda presentada per la procuradora Beatriz Llorente Sánchez, en nom i representació d'Elvira Crespo Catalá, condemne Adrián Randle a pagar tretze mil sis-cents quatre euros i cinquanta-sis cèntims (13.604,56 €), i les quantitats que per concepte de rendes i despeses es produïsquen durant la tramitació de la causa.  
Resolc el contracte d'arrendament signat sobre l'habitatge ubicat a Alboraya, plaça de la Senyoria, 1, porta 3.  
Acorde el desnonament del demandat de l'habitatge que s'ha esmentat adés, ajustant-se a la data de llançament que ja s'ha assenyalat: 18 de juny de 2008.  
Condemne en costes els demandats.  
Notifiqueu esta sentència a les parts, fent-los saber que no és ferma i que hi poden interposar un recurs d'apel·lació que, si és el cas haurà d'interposar-se davant d'este mateix Jutjat, per a davant de l'Audiència Provincial, dins del termini dels cinc dies següents al de la notificació d'esta resolució.  
Porteu l'original al llibre de sentències.  
Esta és la meua sentència, de què s'expedirà una testimoniança per a incorporar-la a les actuacions, que acorde, mane i firme. En done fe».  
Atés que es desconeix l'actual domicili o residència de la part demandada, mitjançant la provisió de data 21 d'abril de 2008 el jutge, de conformitat amb el que disposen els articles 156.4 i 164 de la Llei 1/2000, d'Enjudiciament Civil, ha acordat la publicació del present edicte al tauler d'anuncis del Jutjat per a portar a efecte la diligència de notificació de sentència, així com la seua publicació en el Diari Oficial de la Comunitat Valenciana.  
Moncada, 21 d'abril del 2008.- La secretària judicial: Isabel Carrión Tornero.